### NN 49/2024 (26.4.2024.), Odluka Ustavnog suda Republike Hrvatske broj: U-IIIA-3851/2023 od 27. ožujka 2024.

USTAVNI SUD REPUBLIKE HRVATSKE

846

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća, te suci Mato Arlović, Snježana Bagić, Josip Leko, Davorin Mlakar i Rajko Mlinarić, članovi Vijeća, odlučujući o ustavnoj tužbi koju je podnio Kristinko Jalušić iz Kuršanca, kojeg zastupa Vlado Vladika, odvjetnik u Rijeci, na sjednici održanoj 27. ožujka 2024. jednoglasno je donio

ODLUKU

I. Ustavna tužba se usvaja.

II. Županijski sud u Sisku dužan je donijeti odluku u predmetu koji se vodi pred tim sudom pod brojem Gž-271/2024 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Kristinku Jalušiću iz Kuršanca, Glavna 168, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 1.530,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Kristinko Jalušić iz Kuršanca (u daljnjem tekstu: podnositelj) kojeg zastupa Vlado Vladika, odvjetnik u Rijeci, podnio je 18. rujna 2023. ustavnu tužbu smatrajući da mu je zbog dugotrajnosti postupka koji se vodi pred Općinskim sudom u Puli – Pola pod brojem Pn-135/2022 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka pribavljen je spis Općinskog suda u Puli – Pola broj: Pn-135/2022.

II. PREGLED RADNJI U POSTUPKU

3. Parnični postupak pod brojem Pn-121/2017 pokrenut je 7. travnja 2017. pred Općinskim sudom u Puli-Pola tužbom podnositelja podnesenom protiv tuženice Republike Hrvatske, kojom je tražio naknadu štete koju je pretrpio 27. prosinca 2013. za vrijeme izdržavanja zatvorske kazne u Kaznionici u Valturi kada je zadobio ozljedu glave.

Tuženici je tužba na odgovor dostavljena 20. srpnja 2017.

Tuženica je dostavila odgovor na tužbu 31. srpnja 2017.

Podneskom od 12. rujna 2017. podnositelj se očitovao na odgovor na tužbu tuženice.

Pripremno ročište održano je 21. rujna 2017.

Iduće ročišta održana su 7. prosinca 2017. i 28. veljače 2018.

Općinski sud u Zadru dostavio je 5. ožujka 2018. zapisnik o saslušanju svjedoka zamolbenim putem.

Dopisom od 27. kolovoza 2018. Općinski sud u Puli-Pola pozvao je podnositelja da se očituje o nastavku postupka.

Podneskom od 12. rujna 2018. podnositelj je dostavio svoje očitovanje u kojem je predložio provođenje vještačenja.

Na ročištu održanom 9. srpnja 2019. Općinski sud u Puli-Pola donio je rješenje da će se provesti medicinsko vještačenje.

Vještak je dostavio nalaz i mišljenje 23. rujna 2019.

Iduće ročište održano je 25. rujna 2019.

Podneskom od 4. listopada 2019. podnositelj se očitovao na nalaz i mišljenje vještaka.

Podneskom od 5. studenoga 2019. tuženica se očitovala na nalaz i mišljenje vještaka.

Iduća ročišta održana su 18. prosinca 2019. i 10. ožujka 2020.

Presudom Općinskog suda u Puli – Pola broj: Pn-121/17 od 3. travnja 2020., pod točkom I. izreke, naloženo je tuženici da isplati podnositelju 17.500,00 kuna s pripadajućim zateznim kamatama. S preostalim dijelom tužbenog zahtjeva u iznosu 2.500,00 kuna odbijen je tužbeni zahtjev podnositelja (točka II. izreke).

Protiv navedene presude podnositelj je podnio žalbu 9. travnja 2020.

Tuženica je podnijela žalbu 17. travnja 2020.

Predmet je 10. lipnja 2020. dostavljen Županijskom sudu u Sisku na odlučivanje.

Rješenjem Županijskog suda u Sisku broj: Gž-372/2020-3 od 18. kolovoza 2022. ukinuta je prvostupanjska presuda u dijelu pod točkom I. izreke i predmet je u tom dijelu vraćen na ponovno suđenje.

Predmet je vraćen prvostupanjskom sudu na ponovno suđenje 29. kolovoza 2022. te je dobio novi broj Pn-135/2022.

Ročište pred Općinskim sudom u Puli – Pola održano je 11. siječnja 2023.

Dopisom od 17. ožujka 2023. pozvana je nova vještakinja na dopunu medicinskog vještačenja.

Podnositelj je 9. svibnja 2023. podnio zahtjev za zaštitu prava na suđenje u razumnom roku.

Rješenjem predsjednice Općinskog suda u Puli – Pola broj: Su-Gzp I-10/2023-3 od 31. svibnja 2023. odbijen je kao neosnovan zahtjev podnositelja za zaštitu prava na suđenje u razumnom roku.

Navedeno rješenje je, u povodu žalbe podnositelja, potvrđeno rješenjem Županijskog suda u Puli-Pola broj: Su-Gžzp I-3/2023-2 od 4. rujna 2023.

Na ročištu održanom 11. listopada 2023. usmeno je vještakinja dopunila nalaz i mišljenje.

Presudom Općinskog suda u Puli-Pola broj: Pn-135/22-57 od 3. studenoga 2023., pod točkom I. izreke, naloženo je tuženici da isplati podnositelju 2.322,65 eura / 17.500,00 kuna s pripadajućim zateznim kamatama. S preostalim dijelom tužbenog zahtjeva u iznosu 331,81 eura / 2.500,00 kuna odbijen je tužbeni zahtjev podnositelja (točka II. izreke).

Protiv navedene presude podnositelj je podnio žalbu 6. studenoga 2023.

Tuženica je podnijela žalbu 16. studenoga 2023.

U trenutku odlučivanja o ustavnoj tužbi postupak se u povodu žalbi stranaka vodi pred Županijskim sudom u Sisku pod brojem: Gž-271/2024.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22., u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. Budući da je u trenutku podnošenja ustavne tužbe podnositelj koristio pravna sredstva koja su mu bila na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

6. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i mjerodavnih tijela, te važnost predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositelja od 7. travnja 2017. do dana donošenja ove odluke (razmatrano razdoblje).

1) Duljina sudskog postupka

7. Parnični postupak pokrenut je tužbom podnositelja od 7. travnja 2017.

U trenutku odlučivanja o ustavnoj tužbi postupak se po žalbi stranaka vodi pred Županijskim sudom u Sisku pod brojem: Gž-271/2024.

Ustavni sud utvrđuje da postupak u konkretnom slučaju od dana kada je podnositelj podnio tužbu (7. travnja 2017.) do donošenja ove odluke (27. ožujka 2024.) traje ukupno šest (6) godina, jedanaest (11) mjeseci i dvadeset (20) dana.

2) Složenost sudskog predmeta

8. Ustavni sud utvrđuje da se u konkretnom slučaju radi o složenijem predmetu u kojem je bilo potrebno provesti vještačenje.

3) Postupanje nadležnih sudova

9. Ustavni sud utvrđuje da se postupak vodio pred prvostupanjskim i drugostupanjskim sudom.

Valja ukazati na neaktivnost Općinskog suda u Puli-Pola i Županijskog suda u Sisku, koja je doprinijela duljini ovog postupka.

Od dana kada je podnositelj podnio tužbu (7. travnja 20017.) do dana kada je održano pripremno ročište (21. rujna 2017.) prošlo je više od pet mjeseci.

Od održavanja ročišta 28. veljače 2018. do održavanja idućeg ročišta (9. srpnja 2019.) prošlo je godinu dana i četiri mjeseca.

Prvostupanjska presuda donesena je 3. travnja 2020., skoro tri godine od podnesene tužbe.

Od dana kada je spis dostavljen Županijskom sudu u Sisku na postupanje (10. lipnja 2020.) do dana kada je donesena drugostupanjska odluka (18. kolovoza 2022.) prošlo je više od dvije godine i dva mjeseca.

Nadalje, od dana kada je predmet vraćen prvostupanjskom sudu na ponovno suđenje (29. kolovoza 2022.) do dana kada je u ponovljenom postupku donesena presuda (3. studenoga 2023.) prošlo je godinu dana i dva mjeseca.

4) Ponašanje podnositelja ustavne tužbe

10. Ustavni sud utvrđuje da podnositelj u razmatranom razdoblju nije pridonio duljini trajanja postupka.

VI. OCJENA USTAVNOG SUDA

11. U konkretnom slučaju riječ je o postupku koji traje preko šest (6) godina. Imajući u vidu ukupno trajanje postupka, doprinos Općinskog suda u Puli – Pola i Županijskog suda u Sisku trajanju postupka te posebice činjenicu da postupak nije okončan, Ustavni sud ocjenjuje da je povrijeđeno pravo podnositelja da sud u razumnom roku odluči o njegovim pravima i obvezama, koje je pravo zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

12. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Županijskog suda u Sisku dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

13. Sukladno članku 63. stavku 3. Ustavnog zakona donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj. U konkretnom slučaju uzeo je u obzir da postupak još nije okončan.

14. Odluka o objavi temelji se na članku 29. Ustavnog zakona (točka VI. izreke).

Broj: U-IIIA-3851/2023

Zagreb, 27. ožujka 2024.

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.